虞萬州生日
作者：魏了翁
朝代：宋

paragraphs: 春風吹我游錦官，客眸飽作滄江觀。
鶴飛自由白日靜，山來不斷平野寬。
主人聞客倒屣迎，案頭點易朱未乾。
速呼朋儔俾接席，又遣兒女來拜前。
館中列鼎食客衆，堂後鳴鐘聚指千。
客來輒留張坐飲，客醉復與開榻眠。
主人投閒六年久，祿廩不繼胡能然。
問之主人笑不言，神情散朗心常閒。
向來曾於我乎貸，至今尚質黄金盤。
又聞吾兄市橋尉，假五十萬青銅錢。
橐中似爾空亦屢，門外車馬紛闐闐。
其間猶有不知者，誤謂公子非儒酸。
誰知出分本無幾，况復奉賜隨分班。
知之不知吾何恤，日用飲食於其閒。
西京相裔平通侯，輕財重義無敢先。
三年田家未云久，便懷富貴譏南山。
節侯有子韋少翁，亦以明經世其傳。
爵之附庸有何薄，徑欲忍愧從夷蠻。
人於居約視所守，又以久近察所安。
近而不渝儻可勉，久而無怨良獨難。
不須遠求漢諸公，姑復近考今時賢。
雖云暫閒未嘗約，一念長作膏火煎。
戚然不能以一日，寧復如君之六年。
泉無晝夜蓋有本，潦有朝夕繄無源。
歸來試與友朋道，言之孔易行維艱。
厥今人物眇然甚，天道豈不於君還。
友朋請書爲君壽，更祝養素勤加餐。